Si aliquid de rebus suis fideles sanctæ Dei ecclesiæ locis sanctorum dare voluerint, hoc sibi procul dubio in æterna beatitudine Deum retribuere confidunt, idcirco ego Rotbertus, dono Dei vicecomes, et conjunx mea Ingeltrudis, paventes diem extremæ vocationis, ne gravati nimia mole peccaminum sine fructu boni operis steriles inveniamur, donamus pro animæ nostræ remedio vel pro Ramgardis donatumque in perpetuum esse volumus res nostras ad monasterium sanctæ Mariæ et sancti Petri atque sancti Benedicti Floriacensis loci, ubi ipse sanctus Benedictus debito quiescit honore vel ubi præesse cognoscitur vir venerabilis abbas Vulfaldus, una cum turba plurima monachorum ibidem Deo famulantium, quæ sitæ sunt in page Augustidunense, id est capella in honore sanctæ sacrata Mariæ, super fluvium Adro, cum servis, cum omni integritate quicquid ad ipsum mansum aspicit vel aspicere videtur, cum terris indominicatis et vineis et pratis, silvis, aquis, cultis et incultis, exitibus et ingressibus vel quicquid ibidem nostra videntur esse. Concedimusque in villa Malniaco quicquid visi sumus habere, cum omni integritate, quicquid ad ipsum mansum aspicit vel aspicere videtur, cum terris indominicatis et vineis et pratis, silvis, aquis, cultis et incultis, exitibus et ingressibus una cum servis et ancillis vel quicquid ibidem nostra videntur esse. Totum et ad integrum, exquisitum et inexquisitum, ad adjutorium supradictorum monachorum faciendum, causa et ad stipendia eorum seu ad luminaria supradictorum sanctorum subministranda benivolo et promptissimo animo concedimus concessumque in perpetuum esse volumus et de nostro jure et potestate in illorum jus et potestatem transfundimus. Si quis vero, quod futurum non credimus, si nos ipsi aut aliquis de hæredibus vel pro hæredibus nostris seu quælibet emissa vel extranea persona contra hanc donationem venire aut eam infringere temptaverit, hoc quod repetit non evindicet, sed insuper, sociante fisco, ei cui litem intulerit auri libras XX, argenti pondera C componat et sua ut dixi repetitio nullum effectum obtineat. S. Rotberti vicecomitis et Ingeltrudis uxoris suæ. S. Lanberti filii eorum. S. Wichardi. S. Ugonis. S. Letaldi. S. Waloni. Data in mense decembrio, anno V regnante Lothario rege gloriosissimo. Richardus notarius et levita scripsit.